ຜູ້ນຳຝ່າຍຄ້ານກຳປູເຈຍ ໂຈມຕີ ລັດຖະບານ ທີ່ແຊກແຊງ ສານນາໆຊາດ
ທ່ານແຊມຣັງສີ ໂຈມຕີການແຊກແຊງ ຂອງລັດຖະບານກຳປູເຈຍ ໃນການປະຕິບັດໜ້າທີ່ ຂອງສານອາຍານາໆຊາດ
ຜູ້ນຳພັກຝ່າຍຄ້ານຂອງກຳປູເຈຍທີ່ລີ້ໄພຢູ່ໃນຕ່າງປະເທດ ໄດ້ຕຳໜິຕິຕຽນລັດຖະບານກຳປູ ເຈຍໂດຍກ່າວຫາວ່າ ລັດຖະບານໄດ້ແຊກແຊງຢ່າງເປີດແປນເຂົ້າໃນການດຳເນີນຄວາມພະ ຍາຍາມ ເພື່ອຟ້ອງຮ້ອງດຳເນີນຄະດີການກໍ່ອາຊະຍາກຳຂອງພວກຂະເໝນແດງ ທ່ານແຊມຣັງສີກ່າວຕໍ່ວີໂອເອພະແນກພາສາຂະແມໃນວັນພະຫັດວານນີ້ວ່າ ເຈົ້າໜ້າທີ່ຂອງ ລັດຖະບານ ນາຍົກລັດຖະມົນຕີຮຸນເຊນ ມີຄວາມຢ້ານກົວວ່າ ຈະມີການສືບສວນຢ່າງຈິງຈັງ ກ່ຽວກັບເລື່ອງນີ້ ທ່ານ Laurent Kasper-Ansermet ຜູ້ພິພາກສາສານດຳເນີນຄະດີພວກຂະເໝນແດງໄດ້ ລາອອກເພື່ອເປັນການປະທ້ວງໃນຕົ້ນອາທິດນີ້ ໂດຍອ້າງວ່າ ໄດ້ມີການທ້າທາຍຊໍ້າແລ້ວຊໍ້າ ອີກຕໍ່ອຳນາດຂອງທ່ານໂດຍຄູ່ຕຳແໜ່ງຝ່າຍກຳປູເຈຍຢູ່ໃນສານດັ່ງກ່າວ ຜູ້ທີ່ຮັບຕຳແໜ່ງນີ້ ກ່ອນທ່ານ Kasper-Ansermet ຄືຜູ້ພິພາກສາຊາວສວິສທ່ານ Siegfried Blunt ກໍໄດ້ ລາອອກຈາກໜ້າທີ່ ໃນຕົ້ນປີນີ້ ຫຼັງຈາກໄດ້ມີການຈົ່ມທຸກກ່ຽວກັບການແຊກແຊງໃນທຳນອງ ດຽວກັນຈາກຜູ້ພິພາກສາ Yun Bunleng ທ່ານແຊມຣັງສີກ່າວວ່າ ນອກຈາກການແຊກແຊງໃນທຳນອງນີ້ຈະຍຸຕິລົງແລ້ວມູນເຊື້ອຂອງ ສານອາຍານາໆຊາດກໍຈະເປັນການສືບຕໍ່ໃນການກໍ່ຄວາມຮຸນແຮງຊຶ່ງທ່ານເວົ້າວ່າ ຖ້າຫາກ ທຸກໆຄົນທີ່ຮັບຜິດຊອບ ກ່ຽວກັບການລົ້ມຕາຍຂອງປະຊາຊົນຫຼາຍລ້ານຄົນ ຫາກບໍ່ຖືກດຳ ເນີນຄະດີຢ່າງເໝາະສົມແລ້ວພວກຜູ້ນຳໃນຂັ້ນຕໍ່ໄປກໍມີສິດທີ່ຈະສັງຫານປະຊາຊົນຄົນອື່ນໆ ໄດ້ຕາມໃຈດັ່ງທີ່ລັດຖະບານໃນປັດຈຸບັນກຳລັງດຳເນີນການຢູ່